CELEX: 32015R2401
Language: sk
Date: 2015-10-02 00:00:00
Title: Delegované nariadenie Komisie (EÚ, Euratom) 2015/2401 z 2. októbra 2015 o obsahu a fungovaní registra európskych politických strán a nadácií

19.12.2015   
            
            
               SK
            
            
               Úradný vestník Európskej únie
            
            
               L 333/50
            
         DELEGOVANÉ NARIADENIE KOMISIE (EÚ, Euratom) 2015/2401
   z 2. októbra 2015
   o obsahu a fungovaní registra európskych politických strán a nadácií
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na Zmluvu o založení Európskeho spoločenstva pre atómovú energiu,
   so zreteľom na nariadenie Európskeho parlamentu a Rady (EÚ, Euratom) č. 1141/2014 z 22. októbra 2014 o štatúte a financovaní európskych politických strán a európskych politických nadácií (1), a najmä na jeho článok 7 ods. 2 a článok 8 ods. 3 písm. a),
   keďže:
   
               (1)
            
            
               V nariadení (EÚ, Euratom) č. 1141/2014 sa požaduje, aby Úrad pre európske politické strany a európske politické nadácie (ďalej len „úrad“) vytvoril a spravoval register európskych politických strán a nadácií (ďalej len „register“).
            
         
               (2)
            
            
               Register by mal byť archívom informácií, údajov a dokumentov predložených spolu so žiadosťami o registráciu ako európska politická strana alebo európska politická nadácia, ako aj všetkých ďalších informácií, údajov a dokumentov, ktoré predloží európska politická strana alebo európska politická nadácia na základe tohto nariadenia.
            
         
               (3)
            
            
               Úrad by mal dostávať informácie a podporné dokumenty, ktoré si vyžiada, aby mohol plne vykonávať svoje povinnosti v súvislosti s registrom.
            
         
               (4)
            
            
               Register by mal poskytovať verejnú službu, ktorá je prínosom v oblasti transparentnosti, zodpovednosti a právnej istoty. Úrad by preto mal prevádzkovať register tak, aby umožnil primeraný prístup k informáciám v registri a k ich osvedčovaniu, pričom by mal dodržiavať povinnosti vo vzťahu k ochrane osobných údajov podľa článku 33 nariadenia (EÚ, Euratom) č. 1141/2014, vrátane svojej úlohy prevádzkovateľa údajov vymedzeného v nariadení Európskeho parlamentu a Rady (ES) č. 45/2001 (2).
            
         
               (5)
            
            
               Úrad by mal poskytovať štandardné výpisy z registra obsahujúce informácie, ktoré sa stanovia vykonávacím nariadením prijatým Komisiou na základe článku 7 ods. 3 nariadenia (EÚ, Euratom) č. 1141/2014.
            
         
               (6)
            
            
               Stanovenie operačných postupov, ktoré by mali byť primerané, by sa malo prenechať úradu.
            
         
               (7)
            
            
               Register by mal byť odlišný od webovej stránky zriadenej Európskym parlamentom v súlade s článkom 32 nariadenia (EÚ, Euratom) č. 1141/2014, avšak niektoré dokumenty uchovávané v registri by sa mali na uvedenej webovej stránke sprístupniť verejnosti,
            
         PRIJALA TOTO NARIADENIE:
   Článok 1
   Obsah registra
   1.   Register vo vzťahu k európskym politickým stranám a európskym politickým nadáciám obsahuje tieto dokumenty vrátane ich prípadných aktualizácií:
   
               a)
            
            
               stanovy, vrátane všetkých prvkov požadovaných v článkoch 4 a 5 nariadenia (EÚ, Euratom) č. 1141/2014 a všetkých ich zmien,
            
         
               b)
            
            
               štandardné vyhlásenie pripojené k nariadeniu (EÚ, Euratom) č. 1141/2014, riadne vyplnené a podpísané;
            
         
               c)
            
            
               v prípade potreby okrem stanov aj podrobný opis finančnej, riadiacej a správnej štruktúry európskej politickej strany a prípadne k nej pridruženej nadácie, ktorým sa preukáže jasné oddelenie oboch subjektov;
            
         
               d)
            
            
               ak to vyžaduje členský štát, v ktorom má žiadateľ sídlo: vyhlásenie daného členského štátu, ktoré potvrdzuje, že žiadateľ splnil všetky príslušné vnútroštátne požiadavky na podanie žiadosti a že jeho stanovy sú v súlade so všetkými uplatniteľnými ustanoveniami vnútroštátneho práva;
            
         
               e)
            
            
               všetky dokumenty alebo korešpondencia od orgánov členských štátov, ktoré sa týkajú dokumentov alebo informácií podľa tohto článku.
            
         2.   Vo vzťahu k európskym politickým stranám register okrem dokumentov uvedených v odseku 1 obsahuje aj tieto dokumenty:
   
               a)
            
            
               prihlášku na registráciu ako európska politická strana, ktorú riadne podpísal predseda žiadajúceho subjektu;
            
         
               b)
            
            
               kópiu oficiálnych výsledkov v posledných voľbách do Európskeho parlamentu v čase podania žiadosti o registráciu a – keď je európska politická strana zaregistrovaná – kópiu oficiálnych výsledkov po každých voľbách do Európskeho parlamentu;
            
         
               c)
            
            
               v prípade fyzických osôb tvoriacich európsku politickú stranu: vyhlásenie podpísané najmenej siedmimi osobami z rôznych členských štátov, ktoré majú volené mandáty Európskeho parlamentu alebo národných alebo regionálnych parlamentov alebo zhromaždení, v ktorom potvrdzujú svoje zamýšľané členstvo v dotknutej európskej politickej strane; zmeny v dôsledku výsledkov volieb do Európskeho parlamentu alebo vnútroštátnych alebo regionálnych volieb alebo v dôsledku zmien členstva, resp. oboje, musia byť taktiež zahrnuté;
            
         
               d)
            
            
               v prípade žiadajúcej politickej strany, ktorá sa ešte nezúčastnila volieb do Európskeho parlamentu: listinný dôkaz o jej verejne deklarovanom úmysle zúčastniť sa najbližších volieb do Európskeho parlamentu, v ktorom sa uvedú pridružené vnútroštátne alebo regionálne politické strany, resp. oboje, ktoré plánujú navrhnúť kandidátov v týchto voľbách;
            
         
               e)
            
            
               aktuálny zoznam členských strán pripojený k stanovám, v ktorom sa pri každej členskej strane uvedie jej plný názov, skratka, typ členstva a členský štát, v ktorom má strana sídlo.
            
         3.   Vo vzťahu k európskym politickým nadáciám register okrem dokumentov uvedených v odseku 1 obsahuje aj tieto dokumenty:
   
               a)
            
            
               prihlášku na registráciu ako európska politická nadácia, ktorú riadne podpísal predseda žiadajúceho subjektu a predseda európskej politickej strany, ku ktorej je žiadajúca politická nadácia pridružená;
            
         
               b)
            
            
               zoznam členov riadiaceho orgánu, v ktorom sa uvedie štátna príslušnosť každého člena.
            
         
               c)
            
            
               aktuálny zoznam členských organizácií, v ktorom sa pri každej členskej organizácii uvedie jej plný názov, skratka, typ členstva a členský štát, v ktorom má organizácia sídlo.
            
         4.   V súvislosti s každou registrovanou európskou politickou stranou a európskou politickou nadáciou sa v registri uchovávajú tieto aktualizované informácie:
   
               a)
            
            
               typ subjektu (európska politická strana alebo európska politická nadácia);
            
         
               b)
            
            
               registračné číslo pridelené úradom v súlade s vykonávacím nariadením Komisie o podrobných ustanoveniach týkajúcich sa systému registračných čísel uplatňovaného na register európskych politických strán a európskych politických nadácií a informácií poskytovaných v štandardných výpisoch z registra;
            
         
               c)
            
            
               celý názov, skratka a logo;
            
         
               d)
            
            
               členský štát, v ktorom má európska politická strana alebo európska politická nadácia svoje sídlo;
            
         
               e)
            
            
               v prípadoch, ak členský štát sídla vyžaduje súbežnú registráciu: názov, adresa a prípadne webová stránka príslušného registračného orgánu;
            
         
               f)
            
            
               adresa sídla, korešpondenčná adresa (ak je odlišná), e-mailová adresa a prípadne webová stránka;
            
         
               g)
            
            
               dátum registrácie ako európska politická strana alebo európska politická nadácia a prípadne dátum zrušenia registrácie;
            
         
               h)
            
            
               ak bola európska politická strana alebo európska politická nadácia vytvorená zmenou zo subjektu registrovaného v členskom štáte: úplný názov a právny štatút takéhoto subjektu, vrátane všetkých vnútroštátnych registračných čísel;
            
         
               i)
            
            
               dátum prijatia stanov a dátum akýchkoľvek zmien stanov;
            
         
               j)
            
            
               počet členov európskej politickej strany alebo, ak je to relevantné, jej členských strán, ktorí sú poslancami Európskeho parlamentu;
            
         
               k)
            
            
               názov a registračné číslo európskej politickej nadácie pridruženej k európskej politickej strane, ak je to relevantné;
            
         
               l)
            
            
               v prípade európskych politických nadácií: názov a registračné číslo európskej politickej strany, ku ktorej sú pridružené;
            
         
               m)
            
            
               totožnosť osôb, vrátane mena, dátumu narodenia, štátnej príslušnosti a miesta bydliska, ktoré sú členmi orgánov alebo zastávajú pozície s právomocami administratívneho, finančného a právneho zastúpenia, pričom sa jasne uvedie ich spôsobilosť a právomoci, či už individuálne alebo kolektívne, zastupovať subjekt vo vzťahu k tretím stranám a v súdnom konaní.
            
         5.   V registri sa uchovávajú všetky dokumenty a informácie uvedené v odsekoch 1 až 4 bez časového obmedzenia.
   Článok 2
   Doplňujúce informácie a podporné dokumenty
   Žiadatelia o registráciu, ako aj registrované európske politické strany a európske politické nadácie poskytnú úradu okrem požiadaviek v článku 8 ods. 2 nariadenia (EÚ, Euratom) č. 1141/2014 aj dokumenty a informácie uvedené v článku 1 a všetky ich aktualizácie.
   Úrad môže európske politické strany a európske politické nadácie požiadať, aby opravili poskytnuté neúplné alebo neaktuálne dokumenty a informácie.
   Článok 3
   Služby poskytované registrom
   1.   Úrad stanoví štandardné výpisy z registra. Úrad poskytne štandardný výpis akejkoľvek fyzickej alebo právnickej osobe do desiatich pracovných dní od doručenia žiadosti.
   2.   Úrad na požiadanie osvedčí, ak má právomoc podľa nariadenia (EÚ, Euratom) č. 1141/2014, že informácie uvedené v štandardnom výpise sú správne, aktuálne a sú v súlade s platnými právnymi predpismi Únie.
   Ak úrad nemá právomoc podľa nariadenia (EÚ, Euratom) č. 1141/2014, na požiadanie osvedčí, že informácie uvedené v štandardnom výpise sú tie najúplnejšie, najaktuálnejšie a najsprávnejšie, ktoré má k dispozícii po tom, ako sa vykonali všetky primerané overenia. Uvedené overenia zahŕňajú požiadanie príslušných orgánov členských štátov o potvrdenie informácií v miere, v akej príslušné vnútroštátne právne predpisy poskytujú týmto orgánom právny základ, aby tak urobili. Lehota stanovená v odseku 1 sa neuplatňuje na žiadosti podľa tohto pododseku.
   V osvedčení podľa tohto odseku úrad jasne uvedie, či má právomoc podľa nariadenia (EÚ, Euratom) č. 1141/2014.
   3.   Úrad poskytne osvedčenie uvedené v odseku 2 na žiadosť inštitúcií a orgánov Únie, ako aj orgánov a súdov členských štátov. Takéto osvedčenie poskytne takisto na žiadosť európskych politických strán alebo európskych politických nadácií s ohľadom na ich vlastný štatút.
   Úrad môže takéto osvedčenie poskytnúť aj akejkoľvek inej fyzickej alebo právnickej osobe, ak je to potrebné na účely právnych alebo administratívnych postupov, po tom, ako mu osoba predloží riadne odôvodnenú žiadosť.
   4.   Úrad určí podrobný postup na podávanie žiadostí o štandardné výpisy a osvedčenia, ako aj na ich poskytovanie, vrátane používania elektronických prostriedkov na zabezpečovanie týchto služieb.
   Článok 4
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 2. októbra 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 317, 4.11.2014, s. 1.
   
      (2)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).